Mihál, Jozef, podpredseda vlády a minister práce, sociálnych vecí a rodiny SR (2011-05-26):
Ďakujem vám, vážený pán podpredseda. Vážená pani premiérka, vážení kolegovia, vážení poslanci, novela Zákonníka práce je dnes už vlastne vo vašich rukách a v prvom rade sa chcem poďakovať, že ste ju posunuli do druhého čítania. Je to dôležitý krok, pretože ak chceme niečo urobiť pre zníženie hrozivých čísiel zamestnanosti, tak je nevyhnutné zmeniť aj samotný Zákonník práce. A to preto, lebo je nespravodlivý, nepružný a byrokratický. Nespravodlivý napr. preto, lebo nezohľadňuje rozdielne postavenie zamestnancov vo firme. Nepružný preto, lebo neumožňuje reagovať na rôzne situácie na trhu práce. Byrokratický preto, lebo zaťažuje zamestnancov aj zamestnávateľov zbytočným papierovaním. Vláda Slovenskej republiky si v programovom vyhlásení stanovila cieľ zmeniť Zákonník práce na modernú, flexibilnú pracovnú normu. A ja sa vás pokúsim presvedčiť o tom, že vláda svoje predsavzatie aj dodržala. Neodradili nás od toho ani odborári, ktorí robili pod oknami ministerstva práce rámus, kým naši experti spracovávali stovky pripomienok, mimochodom, aj tých odborárskych. Navrhovaný Zákonník práce je v prvom rade spravodlivejší ako ten súčasný. Odráža totiž pozíciu konkrétneho zamestnanca vo firme. To sa najvýraznejšie prejavuje v navrhnutej úprave výpovednej doby, ktorá by mala byť odstupňovaná podľa rokov odpracovaných u zamestnávateľa. Navyše, zamestnanec, ktorý dostáva výpoveď, môže sám rozhodnúť, či si vyčerpá výpovednú dobu, alebo namiesto nej dostane odstupné, alebo kombináciu obidvoch týchto možností. Chcem pripomenúť, že odstupňovanie výpovednej doby je v krajinách Európskej únie bežným štandardom. Naopak, súbeh výpovednej doby a odstupného štandardom rozhodne nie je, po dôkazy nemusíme chodiť ďaleko, napr. sa môžeme pozrieť do susedného Rakúska, kde je výpovedná doba odstupňovaná od štrnástich dní do piatich mesiacov a vyplatenie odstupného rozhodne nie je samozrejmosťou. Takéto rozdielne postavenie zamestnancov navrhujeme aj pri skúšobnej dobe, ktorá zostáva v štandardnej dĺžke troch mesiacov, ale v prípade vedúcich zamestnancov by to malo byť šesť mesiacov. Hoci sa to odborárom veľmi nezdá, návrh novely zákonníka zároveň zvyšuje ochranu zamestnancov. Pracovný pomer na dobu určitú bude síce možné dohodnúť až na tri roky, v rámci týchto troch rokov predlžovať po sebe najviac trikrát, ale odstraňujeme niektoré výnimky, pri ktorých neexistovalo obmedzenie práce na dobu určitú vôbec. Napríklad pri umelcoch alebo ošetrovateľoch či vedeckých pracovníkoch. Odstraňuje sa tiež možnosť obchádzať ustanovenie o pracovnom pomere na dobu určitú prostredníctvom najímania agentúrnych zamestnancov, pretože aj tých bude možné prideliť ku konkrétnemu zamestnávateľovi na dobu určitú najviac trikrát počas najviac troch rokov s tým, že pri ďalšom pridelení im už vznikne nárok na pracovnú zmluvu na dobu neurčitú. Ochraňujeme výraznejšie aj tých zamestnancov, ktorí odchádzajú do dôchodku. Súčasný zákonník hovorí, že o odchodné treba zamestnávateľa požiadať ešte pred skončením pracovného pomeru, či bezodkladne po jeho skončení. V praxi sa tak stáva, že niektorí zamestnanci tieto podmienky nestihnú splniť. Preto sme navrhli zakotviť na požiadanie o odchodné lehotu desiatich pracovných dní od skončenia pracovného pomeru. Tým sa poskytne zamestnancom dostatočný priestor na to, aby bez stresu stihli požiadať o vyplatenie odchodného. Zákonník práce bude aj menej byrokratický. Napríklad nárok na päť týždňov dovolenky už nebude treba prácne dokazovať rôznymi potvrdeniami, ale tento nárok vznikne automaticky po dosiahnutí tridsiatich troch rokov veku. V prípade dovolenky bude zákonník ústretovejší aj pri dlhodobej práceneschopnosti, alebo pri úraze, pretože dnes prichádza zamestnanec o nárok na dovolenku, ak si ju nevyčerpá do dvoch rokov. Po novom v týchto situáciách bude nárok na dovolenku časovo neobmedzený. Menej problémov budú mať aj študenti pri dohodách o brigádnickej práci študentov. Dnes prišli o tento štatút a o možnosť čerpania takých dohôd, aj keď ich prijali na vysokú školu, pokiaľ nemali v ruke potvrdenie o návšteve školy, čo sa v letných mesiacoch dalo niekedy naozaj ťažko vybaviť. Po novom sa budú považovať za študentov až do októbra, inými slovami majú viac času na to, aby deklarovali potvrdením z vysokej školy svoj status. Nezabúdame ani na rodinu, rodina je pre nás, samozrejme, dôležitá a treba rodinný život, rodiny podporiť, hlavne pokiaľ ide o mladé rodiny. A preto novela Zákonník práce vychádza rodinám v ústrety. Znamená to lepšie definovaný pružný pracovný čas. Znamená to zavedenie novej možnosti – delené pracovné miesta, ďalej sú to zlepšenia pri domáckej práci. Sú to všetko opatrenia, ktoré umožnia lepšie zladiť pracovné a rodičovské povinnosti zamestnancov. A mysleli sme aj na takú drobnosť, že nový zákonník prizná nárok na pracovné voľno pri prevoze matky do pôrodnice nielen manželovi, ale aj každému otcovi dieťaťa. Silnejšia bude v zákonníku aj ochrana tehotných žien počas skúšobnej doby. Tehotné ženy, matky do konca deviateho mesiaca po pôrode a dojčiace ženy bude možné prepustiť v skúšobnej dobe len z dôvodov, ktoré nesúvisia s ich tehotenstvom alebo materstvom, a každé takéto prepustenie bude musieť zamestnávateľ zdôvodniť písomne. Ministerstvo práce má veľký záujem na tom, aby bol nový Zákonník práce v súlade s medzinárodnými záväzkami a nepoškodzoval zamestnancov, no zároveň, aby zaručoval zamestnávateľom väčšiu pružnosť pri uzatváraní pracovných zmlúv a prispel tak k znižovaniu nezamestnanosti. Tento záväzok sme splnili. Aká bude definitívna podoba Zákonníka práce, o tom už rozhodnete vy, vážené poslankyne, vážení páni poslanci, a všetky návrhy, ktoré predloženú novelu vylepšia, radi privítame. Je to v záujme zvyšovania zamestnanosti a teda v záujme slovenských občanov. Ďakujem za pozornosť.